Nóg ŉ skerp brandstofprysstyging in AprilMbongeni Nzama, ‘n petroljoggie van iNanda, demonstreer by ‘n vulstasie in Morningside hoe die brandstofpryse verbruikers wurg. (Foto: Doctor Ngcobo/ANA) Daar wag slegte nuus by die brandstofpompe vir vuisvoos motoriste wanneer pryse van alle brandstof volgende week weer aansienlik sal styg. Die Automobiel Assosiasie (AA) het Vrydag in ŉ verklaring kommentaar gelewer op die ongeouditeerde brandstofprysdata wat deur die Sentrale Energiefonds uitgereik is. Volgens die AA het sterk oliepryse en ŉ verswakkende rand saam bygedra tot ŉ massiewe brandstofprysstyging. “Die styging in pryse sal vererger word deur ŉ styging in brandstofbelasting wat in April in werking tree. Daar sal ook ŉ addisionele 15c per liter brandstofheffing wees, asook 5c per liter Padongelukkefondsheffing,” het die AA gesê. Gegrond op die huidige beskikbare data sal petrol met R1,28 per liter styg, diesel met 77c per liter en paraffien met 56c per liter. “Die basiese prys van diesel is om en by dieselfde as die prys middel-Februarie nadat dit vroeër daardie maand aansienlik gestyg het,” het die AA gesê. “Die werklike riller is die basiese prys van petrol wat van R6,60 per liter aan die begin van Maart tot R7,40 per liter gestyg het.” Terselfdertyd het die rand swak teen die dollar presteer. “Die daaglikse wisselkoers het die maand geopen met R14,15 teenoor die dollar en intussen teruggesak na R14,65 per dollar. Die effek daarvan op die brandstofpryse is nie ŉ mooi prentjie nie.” “Ons is veral bekommerd oor die trajek van die rand, gegewe dat daar geen spesifieke faktore dié maand opgeduik het wat die afname kan verduidelik nie,” het die AA gesê. “Die rand se terugsakking kan dalk ŉ weerspieëling wees van verminderde belangstelling by buitelandse beleggers in Suid-Afrika. Ons doen ŉ beroep op die regering om besliste stappe te doen om aandag te gee aan die ekonomiese swakhede wat die land se aanloklikheid vir buitelandse kapitaal affekteer.”